次韵濮十太尉題禹穴
作者：王十朋
朝代：宋

paragraphs: 寰瀛三十六名郡，越在東南雄四鎮。
宛委周回三百里，草木山川有光潤。
秦山鑑水藴秀異，人物風流夸漢晉。
傳聞禹穴自太史，好古無人若爲問。
杖屨飄然尋洞天，照眼千巖若攢刃。
細看盤石心愈疑，遐想丹書氣猶振。
禹貢無傳豈其闕，遁甲所書何足訓。
彜倫敘自九疇錫，水土平繇五行順。
洛書六十有五字，王業巍巍此途進。
八卷飛沉天與泉，茲說荒唐理難信。
吾儕去古恨大遠，企首難窺禹牆仞。
穴傍有井清且甘，一酌端能洗驕吝。